|  |
| --- |
| HØRINGSNOTAT |

Høringsnotat vedr. udkast til ændring af bekendtgørelse om sprøjtejournal for alle professionelle brugere af plantebeskyttelsesmidler og indberetningspligt for visse jordbrugsvirksomheder (Sprøjtejournalbekendtgørelsen)

Et udkast til ændring af bekendtgørelse om sprøjtejournal for alle professionelle brugere af plantebeskyttelsesmidler og indberetningspligt for visse jordbrugsvirksomheder har været i ekstern høring fra den 16. januar 2023 til den 8. februar 2023.

Udkastet har været sendt i høring til relevante erhvervsorganisationer, grønne organisationer m.fl. og har været lagt på Høringsportalen i høringsperioden.

Miljøministeriet har fra andre end offentlige myndigheder modtaget høringssvar fra i alt 1 høringspart i høringsperioden.

Følgende høringspart har fremsendt bemærkninger til udkastet til bekendtgørelsen:

Dansk Skovforening

Følgende 2 høringsparter har oplyst, at de ingen bemærkninger har til udkastet til bekendtgørelsen:

Dansk Arbejdsgiverforening

Centralorganisationernes Fællesudvalg

Ud over de ændringer af udkast til bekendtgørelsen, som Miljøministeriet selv har fundet nødvendige at foretage, er der foretaget få sproglige og juridisk-tekniske justeringer.

Miljøministeriet skal indledningsvis takke Dansk Skovforening for deres afgivne høringssvar.

I det følgende gennemgås høringssvaret, og Miljøministeriets kommentarer hertil er anført i kursiv. Høringssvaret er kun gengivet i hovedtræk. For detaljerede oplysninger om svarenes indhold henvises der til de fremsendte høringssvar, som kan ses på Høringsportalen.

Dansk Skovforening (DS) påpeger, at det i § 4 i bekendtgørelsesudkastet er uklart, om der skelnes mellem det dyrkede eller behandlede (med sprøjtemidler) areal. DS uddyber, at det er uklart, om der er indberetningspligt, hvis man dyrker 15 ha, men kun behandler 5 ha med sprøjtemidler. Endelig støtter DS, at indberetningspligten gælder for behandling af sprøjtemidler på over 10 ha.

*Miljøministeriets svar:*

*Miljøministeriet har præciseret i bekendtgørelsen, at indberetningspligten i bekendtgørelsens § 4 henviser til en jordbrugsvirksomheder, der dyrker landbrugsafgrøder på et samlet dyrket areal på 10 ha eller derover. Der er således tale om et rent størrelsesmæssigt krav. For så vidt angår eksemplet med den professional bruger, der dyrker 15 ha, men alene behandler 5 ha med plantebeskyttelsesmidler, vil der derfor gælde en indberetningspligt. Indberetningspligten vil gælde for den professionelle bruger, der anvender plantebeskyttelsesmidler på en bedrift, der har et samlet dyrket areal, som er på 10 ha eller derover.*

*Derudover gælder der en indberetningspligt for den professionelle bruger, der anvender plantebeskyttelsesmidler på et gartneri med en årlig momspligtig omsætning for det seneste afsluttede regnskabsår på 50.000 kr. eller derudover.*